钦定古今图书集成/方舆汇编/职方典/第1456卷 > 《疏通边方河道议》明·毛凤韶
## 钦定古今图书集成/方舆汇编/职方典/第1456卷 > 《疏通边方河道议》明·毛凤韶

窃照云南地方，有水路直抵四川马湖府。初以遐僻
为《禹迹》所不到，遂为土人所据。至我国家始设郡县，
其地同于华夏。然贡献之物，扛官使之行李，军民商
贾之物货，担负万里，筋力已疲。而土官土舍，因见道
路阻绝，每怀异志。及今国势强盛，不行开道，将来之
悔，不敢谓无也。本道访据《武定府揭帖》内开：“本府有”
迤东通四川水路，自云南海口至安宁、罗未、富民只、
旧伱革达吉普渡河、安革法干、土色至大江，俱本省
地方。大江至四川东川地方，大江边阿纳木姑，共一
十三站，内土色有叠水。又有迤西通四川水路，自云
南陆路至富民、武定、虚仁、环州至金沙江巡检司，凡
五站。本司金沙江水路下船，至骂刺母、白马口，灿剌
则五曲革，直勒则卓刺除、鲁圭宁、抄答甸、沙吉、撒麻
村，亦至土色大江、阿纳木姑，凡一十四站，内则卓沙
吉有叠水等情。又据金沙江巡检司应袭巡检土舍
李朝宣禀帖内开，“金沙江上至丽江、澜沧，至姚安府、
武定府，下至东川、乌蒙、芒部、上江。弘治、正德间，马湖
府安监生放杉板。嘉”靖十七年，王万安亦放杉板，俱
系拖梢五板。大船经过，或十馀只，或八九只。建昌行
都司奉“钦取大木宁番、越巂、盐井、建昌等五卫，俱在
上江、打冲和、三江口并德昌千户所地方，或札簰，或
散放。会川卫，在下江科州采斫。查审开江船行，若问
滩水险阻，鲁开虎跳滩、天生桥十分不为险阻”等情。
又审据本府姜驿驿丞梁松禀称：“本驿设在金沙江
巡检司之西，过江五十里，与四川会川卫抵界。每见
客人来贩，木札成簰筏，自本司江流而昼夜六日，即
扺马湖，随簰下船或一二十只，装载粮食。有养猪畜，
客人跳簰掷船，如履平地。离本司江下五十六里，有
大小虎跳滩，系是沙江，至冬春水落之际”，可以施功
开凿等情。又据本府揭帖内开：据经过建昌客人何
松执称：“建昌卫管下德昌守御千户所洗迷村，伐木
下江头，一程至白水站，一程至会川卫管下甸沙关，
甸沙关一程至梅易千户所，三程至武定府和曲州
金沙江”等情。随唤何松亦称：马湖、建昌等处客人采
取大小板枋，俱自德昌下“河，从金沙江巡检司经过，
直至马湖、叙州，令伊画图各到道。为照前项河道，武
定迤东极为捷径，且甚便益。但访得河内间有蛮尖
石，两边岩石生合成桥，水从石缝流下，未委虚的。若
迤西金沙江，则水面洪阔，四时横流，客商通贩，前后
不绝。中间虽有虎跳二滩，然皆沙石易凿，此则断然
可通而无疑者也。先年巡抚都御史黄衷曾议开修
取金沙江巡检司旷爱，招集马湖、横江客人，俱到布政司举行，间以升迁中止。近年巡抚都御史汪文盛
亦曾委官踏勘，以征南中止事功之会，人咸惜之。合
无批行总司，会同布都二司，从长计议，先将东西二
道，各委能干文武重职，带同属官，多给官银，督同本
处土官土舍，俱优其廪给。带领木、竹、石、铁等匠，厚其
口粮衣鞋。沿途用银，雇倩熟知地理乡导人役，随带
小舡及沿河采买竹木，札为簰筏，乘载通行，逐处踏
勘，直至马湖大江而止。中间要见舟楫无碍径行者
几处？危石可凿者几处几丈尺？如有绝险人力所不
能施者，或作两截盘运，沿河陆路可通者几处，不通
者几处，应合开辟者几处，几里几十步，及沿河有无
人烟稀密，堪立驿递铺分哨堡等项，各计合用夫力
工匠若干，钱粮若干，悉心料理，勘估明白，画图帖说，
并将用过官银具繇造册回报，然后拟议奏请，行委
三司堂上官亲诣督理，开通施行，则不独一时一方
之利，实国家久”安长治之计也。